Kabul: Vritet në një sulm me bombë ish presidenti afgan Rabani
Vrasja e ish Presidentit të Afganistanit ngre dyshime të reja rreth kursit të luftës
Një sulmues vetëvrasës vrau ish presidentin afgan Burhanuddin Rabbani, i cili drejtonte përpjekjet për paqe me talebanët. Shpërthimi ndodhi në shtëpinë e zotit Rabbani në Kabul. Së paku 5 njerëz, përfshirë zotin Rabbani, u vranë dhe një nga këshilltarët e presidentit Hamid Karzai u plagos. Zoti Karzai e dënoi ashpër sulmin. Udhëheqësi afgan u takua sot me presidentit amerikan Barak Obama në Nju Jork. Burhanudin Rabani e filloi karrierën e tij në vitin 1971, kur ai u bë drejtues i partisë Jamiat-e-Islami. Partia islamike më vonë formoi një prej grupeve muxhahedine që luftoi forcat sovjetike pas pushtimit të Afganistanit në vitin 1979 nga Bashkimi Sovjetik. Një etnik taxhik, zoti Rabani u bë president i një koalicioni të brishtë qeveritar muxhahedin në vitin 1992 pas rënies së qeverisë komuniste të mështetur nga sovjetikët. Beteja për pushtet mes grupeve muxhahedine e ndarë përgjatë linjave etnike, shkaktoi një luftë civile që rezultoi në vdekjen e dhjetëra mijëra njerëzve. Presidenca e zotit Rabani përfundoi në vitin 1996, me fuqizimin e talebanëve të dominuar nga pashtunët etnikë. Ai u bë pastaj drejtuesi i Aleancës Veriore, e cila u bashkua me forcat ndërkombëtare në përmbysjen e talebanëve nga pushteti në vitin 2001. Zoti Rabani fitoi ngritje poltike pothuajse një dekadë më vonë, kur ai u emërua shef i këshillit të paqes së Presidentit Hamid Karzai në tetor të vitit 2010. Analisti i mbrojtjes Ikram Sehgal thotë se zoti Rabani ishte zgjedhje e përshtatshme për të udhëhequr bisedimet me talebanët. Ka patur shpresa se shtimi i trupave të NATO-s në Afganistan do të detyronte talebanët që të negociojnë. Një strategji e favorizuar nga zyrtarët e lartë amerikan ishte që të krijohen kushtet të tilla ushtarake në mënyrë që talebanët do të binin dakord për një marrëveshje politike me qeverinë e Kabulit. Një marrëveshje e mundur politike do të mundësonte kalimin e përgjegjësive të sigurisë nga trupat nderkombëtare tek ato afgane, që është caktuar të përfundojë deri në fund të vitit 2014. Por për kolonelin pakistanez në pension dhe ekspertin e sigurisë Khalid Munir, vdekja e zotit Burhanudin Rabani e bën shumë të pamundur një përfundim të tillë. Vdekja e zotit Rabani është po ashtu ngjarja e fundit që lë të kuptosh se kryengrtësit kanë ndryshuar taktikat nga përleshjet në fushëbeteja tek bombardime më spektakolare dhe atentate. Në korrik, një vetvrasës me bombë vrau vëllanë e Presidentit Karzai, Ahmed Wali Karzai, duke ndryshuar dinamikën në jug të Afganistanit, ku ai ishte një ndërmjetësues i rendësishëm. Atentati ndaj tij vuri në pikpyetje situatën e sigurisë në Afganistan, duke shtuar dyshimet nëse ishte bërë përparim i vertetë. Vrasja e zotit Rabani mesa duket do të ngrejë dyshime të ngjashme, si brenda ashtu edhe jashtë Afganistanit, rreth kursit të luftës kundër talebanëve.